กสิกรไทยมองราคาทองปีนี้1,300เหรียญ
บลจ.กสิกรไทย เชื่อทองคำและหุ้นจีน แนวโน้มยังสดใส จังหวะเข้าลงทุน
3 ก.พ. 2553

บลจ.กสิกรไทย เชื่อทองคำและหุ้นจีน แนวโน้มยังสดใส จังหวะเข้าลงทุน 
นายพัชร  สมะลาภา  กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า แนวโน้มราคาทองคำปี 2553 มีทิศทางสดใสจากข้อมูลของศูนย์วิจัยของธนาคารกสิกรไทยคาดว่าในปีนี้ราคาทองคำจะปรับตัวอยู่ที่ระดับ 1,250 – 1,300 เหรียญสหรัฐ/ออนซ์ ขณะเดียวกันนักวิเคราะห์ยังเชื่อว่าในระยะยาวค่าเงินดอลลาร์สหรัฐมีแนวโน้มที่จะอ่อนค่าซึ่งส่งผลดีต่อการปรับตัว ดังนั้นราคาทองในปัจจุบันที่ปรับตัวอยู่ระดับประมาณ 1,100 เหรียญสหรัฐ/ออนซ์ ถือว่าอยู่ในระดับที่น่าเข้าลงทุน
ขณะเดียวกันตลาดหุ้นจีนที่ปรับตัวลดลง 10% ในช่วงเดือนม.ค.ที่ผ่านมาก็ถือว่าน่าสนใจลงทุนเช่นกัน เพราะหากพิจารณาปัจจัยพื้นฐานทางเศรษฐกิจของจีนที่เน้นการพึ่งพาเศรษฐกิจภายในเป็นหลักและแนวโน้มการฟื้นตัวของเศรษฐกิจโลกประกอบกันแล้ว น่าจะช่วยให้คลายกังวลได้ว่า เศรษฐกิจจีนยังคงมีปัจจัยสนับสนุนการขยายตัวในระดับสูงอย่างต่อเนื่อง ซึ่งนั่นหมายถึงโอกาสรับผลตอบแทนที่น่าสนใจจากการเติบโตของหุ้นจีนด้วย